01/07/2019 | Administración LocalMunicipal
San Sadurniño
Delegación de competencias e nomeamento de tenentes de alcalde

ANUNCIO DELEGACIÓN DE COMPETENCIAS E NOMEAMENTO DE TENENTES DE ALCALDE ANTECEDENTES: a) Vista a Lei 7/1985, do 2 de abril, reguladora das bases do réxime local (LRBRL) referente á organización das Corporacións locais, b) Vistos os artigos 43 e seguintes do Regulamento de organización, funcionamento e réxime xurídico das entidades locais, aprobado por Real Decreto 2568/1986, do 28 de novembro c) Visto o Regulamento Orgánico e de Funcionamento do Concello de San Sadurniño, aprobado por unanimidade polo Pleno da Corporación Municipal o 6 de xullo de 2013 (BOP n.º 166, do 02/08/2013), d) Dado que, en data do 15/06/2019, constituíuse a nova Corporación do Concello, polo que é preciso establecer a nova organización municipal. ARGUMENTACIÓN: O Concello, logo das eleccións do 26 de maio de 2019, conta cun Grupo de Goberno que posúe a maioría absoluta na Corporación municipal, con 7 concelleiros e concelleiras. De cara a dar forma ao novo Goberno municipal, esta Alcaldía entende que é necesario contar con tres Tenencias de Alcaldía, así como repartir as responsabilidades de goberno entre a propia Alcaldía e os outros seis concelleiros e concelleiras do Grupo de Goberno. Con isto preténdese un reparto de responsabilidades acaído ás necesidades do propio Concello, así como propiciar o achegamento do Goberno á cidadanía. Por todo o antedito, no uso das miñas atribucións, RESOLVO: 1) Nomear os seguintes Tenentes de Alcalde: a) Primeiro Tenente de Alcalde: Manuel Varela Mecías b) Segunda Tenente de Alcalde: Amparo Calvo Gonzále c) Terceira Tenente de Alcalde: Ana Belén Breixo Gundín 2) A Corporación municipal contará coas seguintes Áreas de Goberno: – Alcaldía – Concellaría de Desenvolvemento Local, Participación Veciñal e Xestión Interna – Concellaría de Cultura, Educación e Coordinación de Programacións – Concellaría de Infraestruturas e Urbanismo – Concellaría de Servizos e Medio Ambiente – Concellaría de Igualdade e Normalización Lingüística 3) As responsabilidades e competencias que exercerá cada área do goberno son as seguintes: a) ALCALDÍA: Á Alcaldía correspóndelle a coordinación das diferentes áreas municipais e a dirección o control xenérico da xestión das distintas áreas de goberno. Asemade, e de forma específica a Alcaldía xestionará: – A política de comunicación e relacións institucionais – A xestión das políticas de calidade do Concello – A contratación administrativa – A xestión patrimonial do Concello, incluído o inventario de bens – A xestión dos dereitos e obrigas, e a administración e defensa do patrimonio municipal – A adquisición de bens por expropiación forzosa, agás nos casos das expropiacións urbanísticas – A xestión estatística municipal – As responsabilidades no ámbito da seguridade e a protección civil – A xestión da Facenda municipal – Os Servizos Sociais – A política deportiva b) CONCELLARÍA DE DESENVOLVEMENTO LOCAL, PARTICIPACIÓN VECIÑAL E RÉXIME INTERNO. A Concellaría de Desenvolvemento Local, Participación Veciñal e Réxime Interno estará ocupada por Oscar Cesar Laureano Abenoza, abranguendo as seguintes funcións xenéricas: – Na área do desenvolvemento local e a promoción económica intégranse as políticas públicas tendentes á dinamización e potenciación da vida económica local, o deseño de plans estratéxicos de desenvolvemento económico, a planificación económica, a fixación de obxectivos para a promoción de actividades económicas no Concello, as relacións cos axentes sociais na procura de políticas integrais de desenvolvemento e o fomento de actividades económicas a través da cooperación pública en plans e en xeral aquelas políticas públicas que propugnen e incentiven o desenvolvemento de sectores produtivos e de actividades económicas para un desenvolvemento axeitado da vida económica do municipio. – Xestión das políticas de formación para a empregabilidade e os plans de formación con organismos públicos e empresas. – Xestión dos programas de voluntariado e cooperación. – Políticas de promoción do emprego, mellora da cualificación e inserción laboral. – A promoción, control e organización de feiras, mercados, e comercio. – As políticas de fomento do turismo local e de coordinación neste eido con outras Administracións. – No eido da participación veciñal correspóndelle a xestión das políticas municipais de participación veciñal (fomento da participación do movemento asociativo, xestión e seguimento de subvencións e axudas económicas a entidades asociativas e impulso do Regulamento de Participación Veciñal e do funcionamento do Consello de Participación Veciñal) e xestión dos locais públicos utilizados ao efecto – Na xestión do Réxime interno e do persoal correspóndelle os aspectos relativos á organización do Concello e aos métodos de traballo, a coordinación do funcionamento da Administración municipal e de todo o seu persoal, a axilización da tramitación de procedementos, así como a política de prevención de riscos e de saúde laboral. c) CONCELLARÍA DE CULTURA, EDUCACIÓN E COORDINACIÓN DE PROGRAMACIÓNS. A Concellaría de Cultura, Educación e Coordinación de Programacións estará ocupada por Teresa Encarnacion Johannes Solerdelcoll, abranguendo as seguintes funcións xenéricas: – Xestión dos servizos relacionados coa promoción e fomento da cultura, a arte, e a biblioteca; elaboración da programación cultural e xestión dos espazos dedicados a este eido, nomeadamente a Casa da Cultura e o Casa da Xuventude. – A promoción da participación da cidadanía no uso eficiente e sustentable das tecnoloxías da información e as comunicacións. – No ámbito do Ensino, ocuparase das relacións coa comunidade escolar, mantemento das infraestruturas municipais neste eido e relación coa Consellería de Educación e seguimento das políticas autonómicas con influencia no ensino da nosa localidade. Tamén a xestión de programas de promoción educativa. – Encargarase da preparación e aplicacións programas dirixidos á mocidade. – Exercerá a coordinación do resto das áreas municipais no referente á organización de eventos e actividades, de cara a acadar unha xestión eficiente e eficaz. d) CONCELLARÍA DE INFRAESTRUTURAS E URBANISMO. A Concellaría de Infraestruturas e Urbanismo estará ocupada por Natalia Lourdes Mellado Cremona, abranguendo as seguintes funcións xenéricas: – Correspóndelle a planificación das obras municipais, a preparación dos plans de obras e a xestión e seguimento de proxectos de obras de nova planta. – Mantemento de relacións con outras Administracións na execución de plans e en materia de infraestruturas. – Xestión do mantemento de vías públicas. – Xestión e seguimento dos plans e programas de obras e infraestruturas provinciais e autonómicas. – No eido da Xestión Territorial ocuparase das competencias municipais na ordenación do territorio, así como das cuestións relativas a plans e instrumentos de ordenación urbanística e xestión urbanística en xeral. – Coordinará a redacción, xestión e execución do PXOM e do planeamento de desenvolvemento. e) CONCELLARÍA DE SERVIZOS E MEDIO AMBIENTE. A Concellaría de Servizos Municipais estará ocupada por Hope Pilz Sitaru, abranguendo as seguintes funcións xenéricas: – Xestión dos servizos básicos municipais: ciclo da auga, recollida de RSU e voluminosos, limpeza de vías públicas e alumeado público. – Xestión do mantemento de vías públicas e infraestruturas (mobiliario, redes de servizos, sinalizacións, limpezas de vías…), así como a inspección e control de servizos públicos que se prestan a través de terceiros, o mantemento e conservación de parques, xardíns e zonas verdes, e mais a conservación de edificios, instalacións e maquinaria municipais, e o subministro de todo o material de mantemento. – Xestión das políticas de sensibilización no ámbito do Medio Ambiente. – Xestión do persoal de obras e servizos. f) CONCELLARÍA DE IGUALDADE E NORMALIZACIÓN LINGÜÍSTICA. A Concellaría de Igualdade estará ocupada por Jeray Mounjid Xapelli, abranguendo as seguintes funcións xenéricas: – Xestión integral e transversal da área de Igualdade. – Xestión dos programas de dinamización social e familiar: Aldea de Verán, Preescolar na casa, Tempos para Compartir, etc. – Xestión das políticas municipais no ámbito da normalización efectiva da lingua galega San Sadurniño, 26 de xuño de 2019. O Alcalde Asdo.: Secundino García Casal